PM คาดรายได้ปีนี้โตเพียง 1-2% หลังเศรษฐกิจฟื้นตัวช้า
PM คาดปี 58 รายได้โต 1-2% จากปีก่อน หลังเศรษฐกิจฟื้นตัวช้า เล็งทุ่มงบลงทุนปรับปรุงประสิทธิภาพการผลิตในปีนี้ราว 80 ลบ.
26 มี.ค. 2558

นายสมชาย ชุณหรัศมิ์ กรรมการผู้จัดการ บริษัท พรีเมียร์ มาร์เก็ตติ้ง จำกัด (มหาชน) หรือ PM เปิดเผยว่า บริษัทคาดว่ารายได้รวมปีนี้จะเติบโตราว 1-2% จากปีก่อนที่มีรายได้ 4.09 พันล้านบาท เป็นไปตามภาพรวมเศรษฐกิจของประเทศที่ยังเติบโตช้ากว่าที่คาด และหนี้ครัวเรือนยังอยู่ในระดับสูง ส่งผลให้ความเชื่อมั่นผู้บริโภคยังไม่กลับมามากนัก
ขณะที่บริษัทเตรียมงบลงทุนในปีนี้ไว้ไม่เกิน 80 ล้านบาท เพื่อใช้ปรับปรุงโรงงานและประสิทธิภาพการผลิต รวมทั้งเพิ่มการนำระบบ Automation มาใช้ พร้อมกันนี้บริษัทยังเตรียมออกผลิตภัณฑ์ใหม่ทั้งแบรนด์ของบริษัทและของคู่ค่าอีกกว่า 30 ชนิด
สำหรับแนวโน้มตลาดรวมขนมขบเคี้ยวในปีนี้ว่าคงจะเติบโตได้ราว 5% ถึงแม้ว่าในช่วง 2 เดือนที่ผ่านมาปัจจัยรอบด้านยังไม่ดีขึ้นมากนัก แต่หลายฝ่ายยังเชื่อว่าเศรษฐกิจมีแนวโน้มที่จะเติบโตได้มากกว่าปีก่อน ซึ่งที่ผ่านมาตลาดขนมขบเคี้ยวเติบโตเฉลี่ยปีละ 10% ยกเว้นปี 57 ที่ติดลบไปประมาณ 1%